Graptemys nigrinoda

Graptemys nigrinoda juga dikenali sebagai Kura-kura Peta Bonggol Hitam ialah kura-kura akuatik dengan warna kelabu terang pada kulitnya. Antara ciri-ciri fizikal kura-kura ini berbanding spesies kura-kura peta yang lain ialah kewujudan jungkir yang berbonjol seperti bonggol pada bahagian karapas (cangkerang belakang). Spesies ini mendiami kawasan sungai di Teluk Mobile, Alabama dan Mississippi.

Ciri-ciri
Karapas G. nigrinoda sedikit melengkung dengan empat vertebranya berbonjol, seperti bonggol yang berwarna hitam. Bonggol kedua dan ketiga lebih tinggi berbanding pertama dan keempat. Bonggol-bonggol tersebut menjadi benjolan kecil apabila kura-kura semakin dewasa.

Biasanya karapas mereka berwarna coklat-zaitun. Pada setiap "plat" cangkerang terdapat corak bulatan seperti cincin yang berwarna kuning kehijauan. Anak kura-kura yang baru menetas memiliki warna yang sama dengan kura-kura dewasa, namun lebih terang dan bersinar.

Haiwan ini memiliki kepala yang kecil, mempunyai belang hitam dan kuning, dengan jaluran berbentuk sabit pada belakang matanya apabila dilihat dari tepi. Jaluran ini meyambung pada leher ke kaki hadapan kura-kura ini. Warna pada bahagian belakang kaki lebih pudar berbanding hadapannya.

Terdapat ciri-ciri fizikal dimorfisme seksual antara jantina kura-kura, di mana saiz betina dua kali ganda lebih besar berbanding jantan. Malah, karapas betina juga lebih tinggi berbanding jantan. Manakala ekor jantan lebih panjang berbanding betina. Rekod saiz terpanjang kura-kura ini yang pernah dicatatkan ialah 7.6-10.2 cm (3–4 in) pada jantan dan 10.2-19.1 cm (4-7.5 in) pada betina.

Taburan habitat
Haiwan ini berasal dari tenggara Amerika Syarikat. Di Alabama, mereka boleh ditemui di Teluk Mobile. Di Mississippi, mereka ditemui di Sungai Tombigbee dan Sungai Black Warrior sehingga ke utara, Wilayah Jefferson, Alabama. Spesies ini hanya bertahan hidup di air tawar.

Habitat dan ekologi
Kura-kura ini dikatakan aktif pada permulaan April hingga penghujung November. Rutin hidupnya dipenuhi aktiviti berjemur pada awal pagi sehingga senja. Aktiviti berjemur boleh mengurangkan pembiakan parasit dan algae yang tumbuh pada badannya.

Mereka akan segera masuk ke dalam air apabila didekati, mencari rekahan-rekahan kayu dan celah batu di dasar air. Kebanyakan kawasan habitat dipilih dikelilingi pasir dan tanah liat. Manakala anak-kura-kura memilih tempat air tenang sebagai habitat.

Haiwan ini juga menjadikan kumbang dan pepatung yang jatuh ke dalam air sebagai makanan. Selepas beberapa kajian terhadap kura-kura jantan dan betina, Lahanas mendapati terdapat pebezaan peratusan bahan makanan antara kedua-dua jantina. Secara kasar, kura-kura jantan memilih 58% bahan makanan dari haiwan dan 40% tumbuh-tumbuhan, manakala betina memilih 70% bahan dari haiwan dan 29% tumbuh-tumbuhan. Antara tiga sumber utama makanan yang datang dari haiwan ialah span, bryozoa, dan moluska. Tumbuh-tumbuhan pula adalah dari jenis algae.

Kura-kura jantan mencapai kematangan seksual sekitar 3–4 tahun manakala betina pula 7–8 tahun. Kura-kura betina boleh bertelur dalam tiga hingga empat kali setahun dan sarang telur yang dibina biasanya memuatkan lima biji telur. Proses pembinaan sarang bermula dari bulan Mei hingga Ogos di kawasan-kawasan berpasir. Spesies ini juga menjadikan serangga sebagai makanan.

Rujukan

Bacaan lanjut
Cagle, F.R. 1954. Two New Species of the Genus Graptemys. Tulane Studies in Zoology 1 (11): 165-186.
Conant, R. 1975. A Field Guide to Reptiles and Amphibians of Eastern and Central North America, Second Edition. Houghton Mifflin. Boston. xviii + 429 pp. + 48 plates.  (hardcover),  (paperback). (Graptemys nigrinoda, p. 59 + Plate 8 + Map 17.)
Smith, H.M., and E.D. Brodie, Jr. Reptiles of North America: A Guide to Field Identification. Golden Press. New York. 240 pp.  (paperback). (Graptemys nigrinoda, pp. 52–53.)

Pautan luar
 Tortoise & Freshwater Turtle Specialist Group 1996.  Graptemys nigrinoda.   2006 IUCN Red List of Threatened Species.  Downloaded on 29 July 2007.

Graptemys
Reptilia Amerika Syarikat